Kauno pilies tiltas

**Kauno pilies tiltas** – medinis pėsčiųjų tiltas Kauno senamiestyje, nutiestas per gynybinį griovį, juosiantį Kauno pilį. Stovi šalia apskrito pilies bokšto iš rytų pusės, Šv. Gertrūdos gatvės tęsinyje, 100 m į pietus nuo Neries kranto. Tilto prieigose pastatyti paminklai Perkūnui ir Vyčiui, įrengta infrastruktūra turistų sutikimui. Iš dalies atkurta pilis sudaro pusiau uždarą kiemą. Jo pietrytiniame kampe bokšto papėdėje stūkso bastėja. Bokšte veikia Kauno miesto muziejaus Pilies skyrius.

Pilies tiltas naujai pastatytas 2011 m. Statinys 2020 m. kapitališkai suremontuotas. Per 10 metų nuo pastatymo supuvo kai kurios medinės tilto dalys, tapo nesaugu vaikščioti. Buvusios pušinės lentos ant ėjimo tako pakeistos tvirtesnėmis maumedinėmis.

Tiltas kerta sausą griovį, 7 tarpatramių. Jo ilgis apie 42 m. Tarpines atramas sudaro po 4 stulpus, įrengtus ant gręžtinių polių pamatų. Krantiniams pamatams išgręžta po du polius.

## Istorija

Gynybinis griovys iškastas XIV a. viduryje, kiek vėliau praplatintas. XX a. II pusėje išvalytas iki pavasarinių potvynių pasiekiamo lygio. 1996 m. gynybinį griovį kasinėję archeologai atrado 500 metų senumo medinių konstrukcijų liekanas. Buvo svarstoma, kad tai galėjo būti senojo medinio Kauno pilies tilto liekanos.

2009 m. pradėta mūrinės pilies rekonstrukcija. 2010 m. spalį baigtas pirmasis jos atkūrimo ir pritaikymo visuomenės poreikiams projekto etapas. Buvo rengiamasi statyti tiltą. Suprojektuotas naujoviškas tiltas į pilį naujoje vietoje susilaukė nevienareikšmių vertinimų iš kai kurių istorikų, visuomeninių organizacijų atstovų, palaikytas „naujadaru“ autentiško statinio fone. Architekto Kęstučio Mikšio rengto projekto idėjos skeptikai aiškino, kad pažeistas pilies ansamblio vientisumas. To, kad tiltas buvo šioje vietoje, esą nerodė jokie istoriniai dokumentai. Todėl jis gali būti vertinamas tik kaip netinkamas svetimkūnis. Tuo tarpu prie projekto prisidėję valdininkai neabejojo jo nauda: tiltas pasitarnaus žmonėms tiesiai, be apylankų patekti prie pilies. Be to, jis pravers greičiau ir patogiau privažiuojant greitosios medicinos pagalbos automobiliams ar kitam specialiajam ir aptarnaujančiam transportui.

Kai kurie pilių tyrinėtojai siūlė tiltą statyti senojo tilto vietoje, kur rastos anksčiau stovėjusio tilto liekanos. Tas tiltas ėjo įstrižai gynybinio griovio, turėjo pakeliamą dalį, pro kurią buvo patenkama į kairėje pusėje nuo tilto stovinčią bastėją ir į iki šiol išlikusius vartus mūro sienoje. Buvo manoma, kad kasinėjant griovyje būtų galima rasti ir daugiau išlikusių tilto dalių.

Greta naujo medinio tilto į Kauno pilį 2011 m. buvo surengti archeologiniai kasinėjimai, tikintis atrasti senąjį tiltą. Tačiau atkastieji trijų pilies etapų radiniai privertė suabejoti, ar tiltas apskritai buvo. Tyrimų vietoje aptiktas XVII a. pradžios medinis polis, tuomet spėta, buvo senojo medinio tilto liekana. Šalia jo užčiuopta lenta ir rąstas nuvedė prie antro polio. Tačiau poliai vienas nuo kito stovėjo gana toli, kilo abejonių, ar tiltas prieš 400 metų galėjo būti toks platus. Be to, atkasta konstrukcija nebuvo panaši į tiltą. Aptikta pasvirusių rąstų eilė buvo skirta apsauginio griovio stačių šlaitų sutvirtinimai. Prie pat šių rąstų matomi tariamo tilto likučiai, pasak archeologų, atsirado kur kas vėliau. Neatmetama prielaida, kad ateityje užsitikrinus reikiamą finansavimą ir iškasinėjus dar netirtas piliavietės vietas, galbūt ir bus atrastas tiltas.

Autentiški pilies griovių dugnai slūgso žymiai giliau nei dabartiniai. Naujas tiltas į pilį per rytinį gynybinį griovį pastatytas Neries nuplautoje piliavietės dalyje. 2011 m. statybvietėje atliekamus tilto polių gręžimo darbus stebėjo archeologai. Tuomet išgręžtos nuo 2 iki 6 m gylio, 30 cm skersmens 24 duobės poliams. Grąžtų iškeltame grunte rasta juodų žemių su griuvenomis, XX a. stiklo ir buitinės keramikos šukėmis ir plytų nuoskalomis. Tai XX a. pirmoje pusėje ar viduryje supilti žemių sluoksniai.


Kauno pilis, po tiltu.jpeg|Atramos gynybiniame griovyje
Kaunas, Lithuania Old Town - 1.jpg|Tiltas 2024 m.


## Šaltiniai

## Nuorodos

*